作者:辛棄疾
標題:賀新郎
內容:聽我三章約。有談功、談名者舞，談經深酌。作賦相如親滌器，識字子云投閣。算枉把、精神費卻。此會不如公榮者，莫呼來、政爾妨人樂。醫俗士，苦無藥。當年眾鳥看孤鶚。意飄然、橫空直把，曹吞劉攫。老我山中誰來伴，須信窮愁有腳。似剪盡、還生僧發。自斷此生天休問，倩何人、說與乘軒鶴。吾有志，在溝壑。